钦定古今图书集成/理学汇编/经籍典/第151卷 > 宋郑樵诗辨妄 > 风雅颂辩
## 钦定古今图书集成/理学汇编/经籍典/第151卷 > 宋郑樵诗辨妄 > 风雅颂辩

风、雅、《颂》，《诗》之体也；赋、兴、比，诗之言也。六义之序，一曰
风，五曰雅，六曰《颂》。其后先次第，圣人初无加损也。三
者之体，正如今人作诗，有律、有吕，有歌行是也。风者
出于土风，大概小夫贱隶、妇人女子之言，其意虽远，
其言浅近重复，故谓之“风。”“雅。”出于朝廷士大夫，其言
纯厚典则，其体抑扬顿挫，非复小夫贱隶、妇人女子
能道者。故曰“雅”、“颂”者，初无讽诵，惟以铺张圣德而已。
其辞严，其声有节，不敢琐语亵言，以示有所尊，故曰
“颂。”唐之《平淮夷颂》，汉之《圣主得贤臣颂》，效其体也。然
所谓风、雅、颂者，不必自《关雎》以下方谓之风，不必自
《鹿鸣》以下方谓之《小雅》，不必自《文王》以下方谓之《大
雅》，不必自《清庙》以下方谓之颂。程氏曰：“《诗》之六体，随
篇求之，有兼备者，有偏得其三者。《风》之为言，有讽谕
之意。三百篇之中，如‘文王曰咨，咨女殷商’之类，皆可
谓之《风》。《雅》者，正言其事。三百篇之中，如‘忧心悄悄，愠
于群小，觏闵既多，受侮不少’之类，皆可谓之雅。《颂》者，
称美之辞。如‘吁嗟麟兮，吁嗟乎《驺虞》之类，皆可谓之
《颂》。故不必泥风、雅、颂’”之名以求其义也，亦犹赋诗而
备比兴之义焉。